LAUSUNTO POLIISIN PALVELUVERKOSTON KEHITTÄMISESITYKSEEN

Khall 27	Poliisin hallintorakenneuudistuksen, Pora III, valtakunnallinen 
Liite	hankeryhmä pyytää lausuntoa esitettävistä muutoksista poliisin palveluverkostoon. 14.1.2013 mennessä annettavaa lausuntoa pyydetään kunnilta, joissa on tulossa muutoksia poliisin toimipisteisiin.

Kirjeessä todetaan mm., että lähivuosina poliisin asiakaspalvelu tulee muuttumaan radikaalisti. Erityisesti poliisin lupahallinnon lainsäädännön muutokset, sähköisen asioinnin kehittyminen ja prosessien uudistaminen tulevat vähentämään merkittävästi asiakaskäyntien määrää, jopa 75 %:lla jo vuoteen 2016 mennessä. Poliisi pyrkii tehostamaan toimintaa ja korjaamaan kustannusrakennetta, koska toimitilakustannusten osuus kokonaiskustannuksista uhkaa nousta merkittävästi. 

Poliisin tulevan toimipisteverkoston muodostavat jatkossa pääpoliisiasemat ja poliisiasemat. Poliisin asiakaspalveluja tarjotaan jatkossa pääpoliisiasemaverkoston lisäksi yhteispalvelupisteissä. Poliisi luopuu omista toimitiloista, jos niissä nyt tarjotaan pelkästään lupapalveluja tai niihin on sijoitettu vain yksittäisiä työntekijöitä. Pääosin lupapalveluja tarjoavista palvelupisteistä on tarkoitus kehittää yhteispalvelupisteitä. Omista erillisistä toimitiloista on tarkoitus luopua ja palvelua tarjotaan eri viranomaisten (kunnan ja valtion) yhteisistä palvelupisteistä. Muutosten ei uskota vaikuttavan poliisipalvelujen alueelliseen tasoon. Liitteenä sisäasiainministeriön Poliisiosaston muistio ja muutoksia kuvaava kartta.

Vuokratilana oleva poliisisiipi rakennettiin Kunnanvirastotaloon aikanaan Poliisin ja muiden valtion viranomaisten toivomuksesta. Tällä hetkellä Lapin poliisilaitoksella on yhteensä 28,5 m2:n suuruinen vuokratila (kaksi huonetta) + lisäksi yleiset tilat, joista Lapin poliisilaitos maksaa 270,08 e/kk vuokraa. Savukosken palvelupisteessä toimii lupahallintokanslia perjantaisin klo 9-16. Samassa tiloissa toimii Kelan Savukosken sivuvastaanotto, joka on avoinna joka kuukauden I maanantai. Kela maksaa vuokraa 171,35 e/kk. Lapin poliisilaitoksen ja Kelan vuokrasopimukset ovat voimassa toistaiseksi. Tiloissa on toiminut myös Lapin ulosottovirasto, mutta se on maaliskuun alusta 2012 lukien irtisanonut vuokrasopimuksen. Kunta saa yhteisistä tiloista enää vuokratuloja kahden kolmasosan verran Lapin ulosottoviraston irtisanottua tilansa.

Muistion mukaan Savukosken nykyinen palvelupiste kehitetään yhden henkilön yhteispalvelupisteeksi säilyttäen palvelut. Poliisin omista tiloista luovutaan. Uudistuksen on tarkoitus astua voimaan vuoden 2014 alusta. Lausuntojen jälkeen Pora-hanketyöryhmä tekee lopullisen ehdotuksensa ja ministeriö tekee sen jälkeen oman ratkaisun. 	./..

LAUSUNTO POLIISIN PALVELUVERKOSTON KEHITTÄMISESITYKSEEN

Khall 27./..	Yhteispalvelupisteen perustaminen edellyttää neuvotteluja ja sopimista kunnan ja muiden viranomaisten kesken. Itä-Lapissa Savukoski on ainoa kunta, johon esitetään muutosta.

Kunnanjohtaja: Kunnanhallitus ilmoittaa lausuntonaan, että Poliisin 
tulisi odottaa ja ottaa huomioon Soklin mahdollinen positiivinen kaivoshankepäätös ennen lopullisia ratkaisuja. Lannoiteyhtiö Yaran on tämän hetkisen tiedon mukaan määrä päättää kaivoshankkeesta 2013 puoliväliin mennessä. Toteutuessaan kaivoksen rakennusvaihe lisäisi huomattavasti myös poliisipalvelujen ja poliisin omien tilojen tarvetta. 

Rakennusvaiheen työt alkaisivat yhtä aikaa itse kaivosalueen infran lisäksi rautatien rakentamisessa, tien kunnostamisessa ja voimajohtotöissä. Noin kolme vuotta kestävän rakennusvaiheen arvioitu työvoimamäärä on 600 henkilöä ja vuonna 2017 alkavaksi suunnitellussa tuotantovaiheessa kaivoksen työpaikkojen määrä on 200 henkilöä. Välilliset työpaikat mukaan lukien työpaikkamäärä tulee olemaan noin 500 henkilöä muiden kaivoshankkeiden kokemusten pohjalta. 

Jos kaivoshanke ei toteudu, tulisi suunnitellun yhteispalvelupisteen sijaita nykyisissä tiloissa, jotka olisivat kaikkein käytännöllisimmät. Vuokra tiloista ei ole korkea, mutta jos kustannuksia pitää saada alemmas, tulisi maksajiksi saada myös muita valtion viranomaisia.

Kunnanhallitus: Päätösehdotus hyväksyttiin. 
--------------------